五哀詩 故尚書虞部員外郎知制誥貶萊州司馬渤海高公
作者：王禹偁
朝代：宋

paragraphs: 文自咸通後，流散不復雅。
因仍歷五代，秉筆多艷冶。
高公在紫微，濫觴誘學者。
自此遂彬彬，不蕩亦不野。
惜哉傷躁進，忤旨出閣下。
吾君登大寶，兌澤連霶灑。
均陽又淮陽，移徙曾不暇。
遂無牽復命，虛偶文明化。
何路得自新，賫志入長夜。
人謂責太深，終于郡司馬。